Klub kry nuwe leier | Netwerk24
Klub kry nuwe leier
Deur Martinette Hay 10 Julie 2019 06:02
Die nuwe president van die Bethlehem-Rotariërs is Donderdag (04/07) op 'n glansgeleentheid ingehuldig. Van links is Herman Wessels (uittredende president), sy vrou, Annette, Giepie Craffert (nuwe president) en sy vrou, Alma.Foto: Martinette Hay
Giepie Craffert, die nuwe president van die Bethlehem-Rotariërs, sê dit is dié organisasie se plig om die talle behoeftige mense in die gemeenskap en in die wêreld se lewens beter te maak op verskillende wyses.
"Mag ons die leisels neem om diens aan ander bo onsself te stel, om 'n stukkie van onsself te gee en die magic van Rotary te deel," het Craffert in sy inhuldigingstoepraak by die Groot 5-lapa in Bethlehem gesê.
Dié geleentheid is Donderdag (04/07) gehou.
Craffert het gesê hy is bevoorreg om 'n span te hê wat altyd daarna streef om die ekstra myl te loop tot voordeel van die gemeenskap.
Aan die stuur saam met Craffert is Willie Hattingh (kameraadskap), Enslin van Blerk (klubadministrasie), Theo Shannon (klubadministrasie), Eduard Marais (diensprojekte), Helen Pienaar (beursfonds en jeug), Coleen Cilliers (openbare verhoudings), Edward Jackson (geldinsameling), Leon Roos (lede en opvoedkunde), Leon van Rensburg (sekretaris), Brian Jardine (tesourier) en Juan McAlpine (Rotariërs Internasionaal).
Voordat die leisels aan Craffert oorhandig is, het die uittredende president, Herman Wessels, sy jaarverslag voorgelees, waarna hy almal bedank het vir die ondersteuning wat hy in sy ampstermyn geniet het.
Sy termyn het talle projekte opgelewer om geld in te samel. Die Pret-bakkie-uitdaging is vir die eerste keer aangebied. Ander suksesvolle projekte was hul gholfdag, die loopbaanuitstalling en die Skaapkraal-geselligheid. Hulle was ook betrokke by die Cycle Lab Maluti Double 90-fietswedren en Kilo's vir Klompvoetjies.
Dié organisasie het donasies oorhandig aan Bethlehem Tafelronde 60, die Charlotte Theron-kinderhuis, KANSA, skole en 'n gedeelte van die bedrag vir Len du Preez se elektriese rolstoel.
Hul baadjieprojek, wat uitgebrei het tot die insameling van wintersklere en komberse, was 'n groot sukses en hul kon dié items by verskeie behoeftige instansies afgee.
"Ek wil elke lid bedank wat die pad saam met my gestap het. Dankie vir julle geduld en raad en bereidwilligheid om altyd te help," het Wessels gesê.
Attie van den Berg is op die geleentheid as nuwe lid van die Rotariërs ingehuldig. "Ek het Attie sewe jaar gelede ontmoet en kon dadelik sien dat hy empatie het met minder bevoorregte mense. Hy is altyd die eerste ou om 'n plan te maak," het Craffert gesê.